月真歌
作者：徐鉉
朝代：唐

paragraphs: 揚州勝地多麗人，其間麗者名月真。
月真初年十四五，能彈琵琶善歌舞。
風前弱柳一枝春，花裏嬌鶯百般語。
揚州帝京多名賢，其間賢者殷德川。
德川初秉綸闈筆，職近名高常罕出。
花前月下或遊從，一見月真如舊識。
閑庭深院資賢宅，宅門嚴峻無凡客。
垂簾偶坐唯月真，調弄琵琶郎爲拍。
殷郎一旦過江去，鏡中嬾作孤鸞舞。
朝雲暮雨鎮相隨，石頭城下還相遇。
二月三月江南春，滿城濛濛起香塵。
隔牆試聽歌一曲，乃是資賢宅裏人。
綠窗繡幌天將曉，殘燭依依香褭褭。
離腸却恨苦多情，輭障薰籠空悄悄。
殷郎去冬入翰林，九霄官署轉深沉。
人間想望不可見，唯向月真存舊心。
我慙闒茸何爲者，長感餘光每相假。
陋巷蕭條正掩扉，相攜訪我衡茅下。
我本山人愚且貞，歌筵歌席常無情。
自從一見月真後，至今贏得顛狂名。
殷郎月真聽我語，少壯光陰能幾許。
良辰美景數追隨，莫教長說相思苦。